Brønderslev den 19.11.2018

Kære Børn- og familieudvalg

I den kommende tid skal I politikere finde ud af, hvorledes I vil udmønte det besluttede budget for 2019. I har i jeres budgetaftale valgt at sætte fokus på en Folkeskole i top 20 og på en aftale om lærernes arbejdstid. Det er vi glade for – og det er tiltrængt!

**Folkeskolen i top 20**En folkeskole i top 20 kan og skal anskues fra mange vinkler – men kvalitet er ikke alene tal og statistikker. Kvalitet er også folkeskolelovens formål, når en ordblind elev får lært at benytte sig af de redskaber, der skal til for at kunne klare sig på lige fod med kammeraterne, og når lærergruppen omkring en 8. klasses ikke-uddannelsesparat elev sammen med forældrene vælger, at det er det bedste ”stempel” for eleven – for at sikre, at eleven på den måde får bedre mulighed for støtte videre i uddannelsesforløbet. Alt det skolerne, eleverne og lærerne lykkes med, skal vi få øje på og bruge i vores videre færd hen mod den jammerbugtske folkeskole i top 20.

Derfor er det vigtigt, at vi får taget en drøftelse af, hvad vi vil med skolen i Jammerbugt Kommune – med alle skolens interessenter.

**Der er ingen tvivl om, hvad lærerne vil!**For lærerne handler en folkeskole i top 20 primært om at sikre rammen for at forberede, gennemføre og evaluere en kvalitativ undervisning for den enkelte elev og at eleverne får rum og mulighed for at udvikle sig både fagligt og socialt, så den enkelte får tillid til egne muligheder og bagrund for at tage stilling og handle i et samfund – både lokalt og globalt – med de rettigheder og pligter, der er naturlige udløbere heraf. Det må og skal være hele fundamentet for skolen – og så er undervisning vel reelt skolens kerneopgave?  
Undervisning er ikke kun faglighed – undervisning er også at være en del af et fællesskab. Jammerbugt Kommune har de seneste år målrettet arbejdet med at inkludere elever, som før stod uden for fællesskabet. Inklusionen er langt hen ad vejen lykkes, men der er fortsat udfordringer. Vi bør, når skoletiden også handler om, at eleverne – gennem udfordringer og god undervisning - sætter retning for deres fremtid være særligt opmærksomme på betydningen af den negative sociale arv. Ikke alle børn har qua deres sociale opvækst og familiære vilkår de samme gunstige muligheder og betingelser, og den negative sociale arv slår hårdt igennem i de elevers skolegang. Skolen har derfor en helt central opgave i at drage omsorg, skabe stabilitet og at yde den rette undervisning, der er tilpasset den enkelte elevs behov, for at realisere deres potentialer. Dette gøres bedst gennem differentieret undervisning, særlige støtteordninger og inkluderende og trygge fællesskaber – hvorfor en drøftelse af inklusion i denne sammenhæng er vigtig.

**Skolen – en del af os alle**Vi har alle været en del af folkeskolen. Vi kender den alle – eller gør vi?  
Skolen er konstant i udvikling og det helt naturligt. Samfundet ændrer sig, og det gør skolen også – så skolen er ikke, hvad den var i går.  
Med folkeskolen i top 20 har vi nu en mulighed for at få øje på, hvad vi allerede kan, hvad vi skal udvikle og hvad vi skal smide væk.  
Det vigtigste er, at vi tør tro på de fagprofessionelle og har tillid til at de langt hen ad vejen kan finde de rigtige løsninger – gerne i et samarbejde med forældre og politikere.

Med dette vil vi ønske jer god fornøjelse med udmøntningen af budget 2019. Vi glæder os til samarbejdet om en Folkeskole i top 20.

Med venlig hilsen

Midtvendsyssel Lærerkreds